Diari Oficial de la Generalitat Valenciana


Sumari del DOGV 6588, del 17-08-2011 (2011/8910)

RESOLUCIÓ de 15 de juliol de 2011, del director general d'Avaluació Ambiental i Territorial, per la qual s'ordena la publicació de la declaració d'impacte ambiental corresponent al municipi de Cullera.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6588

Data del DOGV
:   17-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8910


Data del document
:   15-07-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Cullera
    * impacte ambiental

RESOLUCIÓ de 15 de juliol de 2011, del director general d'Avaluació Ambiental i Territorial, per la qual s'ordena la publicació de la declaració d'impacte ambiental corresponent al municipi de Cullera. [2011/8910]  
De conformitat amb l'article 28 de Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que hagen plantejat discrepàncies, i sense perjudici de la seua notificació al titular, la declaració d'impacte ambiental s'ha de publicar en el Diari oficial de la Comunitat Valenciana. Per tant, resolc:  
  
Article únic   
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 159/0424 ICQ, Cullera.  
  
València, 15 de juliol de 2011.- El director general d'Avaluació Ambiental i Territorial: Juan Giner Corell.  
  
  
Declaració d'impacte ambiental  
Expedient: 159/3950-NHH.  
Títol: Subestació transformadora 132/20 kV, ST el Brosquil.  
Promotor: Iberdrola Distribución Eléctrica SAU.  
Autoritat substantiva: Conselleria d'Infraestructures i Transport.  
Localització: Cullera (València).  
  
Descripció del projecte  
El projecte té per objecte la instal·lació d'una subestació transformadora denominada ST el Brosquil 132/20 kV, al terme municipal de Cullera (València). En concret, la ubicació d'aquesta és al paratge la Partideta, parcel·la núm. 22 del polígon 77, amb una superfície de parcel·la de 10.930 m². Les coordenades geogràfiques del centre de la parcel·la són, segons les dades del perímetre incloses en el projecte, (736.465; 4.336.953).  
En l'actualitat, la zona s'alimenta des de la STR Cullera. El sistema té un grau de càrrega molt elevat. No hi ha possibilitat d'ampliació de les instal·lacions existents i es justifica la seua necessitat, a més, segons els requeriments d'energia generades per diverses actuacions urbanístiques previstes a la zona.  
  
Consideracions ambientals  
La subestació transformadora ST el Brosquil està prevista ubicar-la a una parcel·la actualment dedicada al cultiu d'arròs. Aquesta està inclosa a l'espai natural Marjal Sud i Estany de la Ribera Sud del Xúquer, que al seu torn està catalogat com a zona humida. A més, la zona es troba inclosa com a zona inundable en el PATRICOVA (Pla territorial sobre prevenció del risc d'inundació de la Comunitat Valenciana).  
  
Sol·licitats informes a les àrees competents d'aquesta Conselleria, aquestes han emés informe al respecte. El Servei d'Ordenació Territorial, en referència al PATRICOVA, indica que la zona és de risc 5, cosa que implica la necessitat d'elevar la cota del terreny, amb la conseqüent aportació de terres fins a la cota mínima de 2,6 m sobre la natural del terreny per a reduir el risc d'inundació.   
En referència al fet que es tracta d'una parcel·la inclosa en un espai natural protegit, el Servei de Parcs Naturals indica que comporta un impacte negatiu sobre la zona humida esmentada, i contradiu el que estableix la Llei 11/1994, de 27 de desembre, d'espais naturals protegits i l'Acord de 10 de setembre de 2002, en el qual es cataloga aquesta zona humida. L'informe diu que:  
- L'article 15 de la llei indica que les zones humides han de ser preservades d'activitats susceptibles de provocar-ne la recessió i degradació, per la qual cosa els terrenys inclosos en aquestes s'han de classificar com a sòl no urbanitzable d'especial protecció.   
- En el cas de buscar alternatives a la ubicació, la més adequada seria a fora del perímetre de protecció de 500 m de la zona humida catalogada i, en qualsevol cas, no s'ha d'instal·lar dins dels primers 100 m d'aquest perímetre. Es proposa com a ubicació l'entorn de l'estació depuradora d'aigües residuals que es troba a la parcel·la número 22, al nord-est de la parcel·la proposada per a la ST.  
Addicionalment, l'existència de la subestació implica la connexió d'aquesta a la xarxa de distribució, per la zona discorren línies de 132 kV i 20 kV, principalment aèries, que podrien interferir amb l'avifauna present a la zona humida catalogada.  
Per les consideracions exposades, i especialment pel fet de considerar-se incompatible ubicar la instal·lació en una zona humida catalogada, d'acord amb la llei d'espais naturals protegits, s'estimen no acceptables les afeccions ambientals generades per la ST a la parcel·la elegida.  
  
  
Tramitació administrativa  
Amb data 13 de juliol de 2007 va tenir entrada en els Serveis Centrals de la Conselleria de Territori i Habitatge escrit del Servei Territorial d'Energia de València, pel qual es demana l'avaluació d'impacte ambiental del projecte i es remetia l'expedient corresponent, i inclou:  
  
- Avantprojecte de la subestació elèctrica ST el Brosquil 132/20 kV.  
- Estudi d'impacte ambiental i document de síntesi de l'estudi d'impacte ambiental en paper i CD.  
Amb data 25 de març de 2008, es va rebre escrit del Servei Territorial d'Energia en el qual es comunica que l'expedient va ser sotmés a informació pública (DOCV 10.05.2007) i que no s'hi ha rebut cap al·legació.  
  
Consideracions jurídiques  
El projecte de subestació transformadora s'ha sotmés al procediment d'avaluació d'impacte ambiental, d'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/89, de 3 de març, de la Generalitat Valenciana, i en la resta de disposicions aplicables.  
  
L'article cinquè de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes als quals s'aplique aquesta llei.   
L'article 16 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 217/2007, de 26 d'octubre, atribueix a la Direcció General de Gestió del Medi Natural la competència sobre l'avaluació d'impacte ambiental.  
  
Per tot això, i fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar desfavorable, al sol efecte ambiental, el Projecte de subestació transformadora, promoguda per Iberdrola Distribución Eléctrica SAU, al paratge la Partideta, parcel·la 22 del polígon 77 del terme municipal de Cullera (València), previst en el projecte, l'estudi d'impacte ambiental i la resta de documentació que obra en l'expedient, pels motius exposats en la part expositiva d'aquesta resolució.  
  
  
Segon  
En el cas que es presente un nou projecte de subestació transformadora i a l'efecte d'evitar la selecció d'una ubicació ambientalment desaconsellable, s'ha de fer un estudi d'alternatives que reculla les consideracions indicades en aquesta resolució. Com que la principal raó per a ubicar la subestació en aquesta zona és la necessitat de subministrament creada per nous desenvolupaments urbanístics, s'hi haurien de reservar els espais necessaris per a aquesta.   
  
Tercer  
Notificar a les parts interessades que contra aquesta resolució, pel fet de no ser un acte definitiu en via administrativa, no s'hi pot interposar cap recurs, la qual cosa no és inconvenient perquè es puguen utilitzar els mitjans que en defensa del seu dret i interessos estimen pertinents.  
  
Quart  
Aquesta declaració d'impacte ambiental s'ha de publicar en el Diari Oficial de la Comunitat Valenciana d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 28 de març de 2008.- La directora general de Gestió del Medi Natural: M. Ángeles Centeno Centeno.